રાજકારણના રસિયા તરીકે નિયમિત રીતે છાપા, ચેનલ અને વેબપોર્ટલ જોવાની ટેવમાં એક સમાચારે તેનું ધ્યાન ખેંચ્યું. મુંબઈના ગવર્નર રહી ચૂકેલા સર આર્થર મેલેટ મૅક્લિનનો વંશજ પુણે આવવાનો હતો. બ્રિટિશ મીડિયામાં પ્રકાશિત થયેલ સમાચાર એક મરાઠી ન્યુઝ પોર્ટલે ઊઠાવેલા એ ન્યુઝ વાંચીને સુરજની આંખમાં જાણે કણું ભોંકાયું હોય એવી ખંજવાળ ઉપડી હતી. આ એ જ આર્થર મૅક્લિન હતો, જેણે તેના સમાજ પર કરેલા અત્યાચારોની દર્દનાક કહાની માન્જોના એક એક બચ્ચાને બાળપણથી કહેવામાં આવતી હતી.